མདོར་ན།དབུས་གཙང་ཁམས་གཉིས་ཀྱི་ཡུལ་སྐད་དང་ཨ་མདོའི་ཡུལ་སྐད་དབར་གྱི་མི་མཐུན་ས་གཙོ་བོ་ནི་ང་འ་ར་ལ་མཐའ་མེད་ད་དྲག་བཅས་དྲུག་པོའི་སྦྱོར་ཚུལ་ཡིན་པ་དང་།དབུས་གཙང་དང་ཁམས་གཉིས་ཀྱི་ཡུལ་སྐད་ནང་རྗེས་འཇུག་ང་འ་ར་ལ་དང་མཐའ་མེད་ད་དྲག་བཅས་དྲུག་པོ་ཞུགས་པའི་ཡི་གེ་འདི་བྱ་བའི་མིང་དང་དངོས་པོའི་མིང་གང་ཡིན་མིན་ལ་བལྟོས་ཏེ་པ་དང་བ་སྦྱོར་སྲོལ་མི་འདྲ་བ་ཡོད་ཀྱང་།ཨ་མདོའི་ཡུལ་སྐད་ནང་དུ་དེ་ལྟའི་ཁྱད་ཆོས་མེད་པར་རྗེས་འཇུག་ང་འ་ར་ལ་དང་མཐའ་མེད་ད་དྲག་བཅས་དྲུག་པོ་ཞུགས་པའི་ཡི་གེ་ཞིག་ཡིན་ཚེ།མིང་མཐའ་བ་འདྲེན་རྐྱང་བྱེད་པ་དེ་ཡིན།དེའི་ནང་དབུས་གཙང་སྐད་ཀྱི་ཁྲོད་དུ་ང་འ་ར་ལ་མཐའ་མེད་ད་དྲག་གི་འཇུག་ཚུལ་སྐོར་དེར།བྱ་བའི་མིང་གི་རྗེས་ལ་བ་ཐོབ་པ་དང་།དངོས་པོའི་མིང་གི་རྗེས་སུ་པ་ཐོབ་ཞེས་པ་དེ་གཞི་རྩའི་ཆ་ནས་དེ་ལྟར་ཡིན་མོད།འོན་ཀྱང་མིང་དང་ཐ་སྙད་ཡོད་ཚད་མཐའ་གཅིག་ཏུ་དེ་ལྟར་འཇུག་དགོས་པའི་ངེས་པའང་མེད་དོ།།